32012R0388
L 129/12
SLUŽBENI LIST EUROPSKE UNIJE
19.04.2012.
UREDBA (EU) br. 388/2012 EUROPSKOG PARLAMENTA I VIJEĆA
od 19. travnja 2012.
o izmjeni Uredbe Vijeća (EZ) br. 428/2009 o utvrđivanju režima Zajednice za nadzor izvoza, prijenosa, brokeringa i provoza robe s dvojnom namjenom
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 207. stavak 2.,
uzimajući u obzir prijedlog Europske komisije,
nakon prosljeđivanja nacrta zakonskog akta nacionalnim parlamentima,
djelujući u skladu s redovitom zakonodavnom procedurom (1),
budući da:
(1)
Uredba Vijeća (EZ) br. 428/2009 (2) zahtijeva da roba s dvojnom namjenom (uključujući softver i tehnologiju) podliježe učinkovitom nadzoru kada se izvozi ili provozi kroz Zajednicu, ili kada se isporučuje u treću zemlju kao rezultat brokerskih usluga od strane brokera s boravištem ili poslovnim nastanom u državi članici Zajednice.
(2)
S ciljem omogućavanja državama članicama i Zajednici ispunjavanja njihovih međunarodnih obveza, Prilog I. Uredbi (EZ) br. 428/2009 uspostavlja zajednički popis robe s dvojnom namjenom iz članka 3. navedene Uredbe koja provodi međunarodno dogovorene nadzore robe s dvojnom namjenom. Ove obveze bile su preuzete u okviru sudjelovanja u Australskoj skupini, Režimu nadzora raketne tehnologije, Skupini nuklearnih dobavljača, Wassenaarskom aranžmanu i Konvenciji o kemijskom oružju.
(3)
Uredba (EZ) br. 428/2009 određuje da se popis iz Priloga I. ažurira u skladu s odgovarajućim dužnostima i obvezama, te svakom njihovom promjenom koju su države članice prihvatile kao članice međunarodnih režima o neširenju oružja i aranžmana za nadzor izvoza, ili ratifikacijom odgovarajućih međunarodnih ugovora.
(4)
Prilog I. Uredbi (EZ) br. 428/2009 treba izmijeniti da bi se poštivale promjene dogovorene u okviru Australske skupine, Skupine nuklearnih dobavljača, Režima nadzora raketne tehnologije i Wassenaarskog aranžmana, po donošenju navedene Uredbe.
(5)
S ciljem lakše uporabe od strane nadležnih tijela nadzora izvoza i gospodarskih subjekata, trebalo bi objaviti ažuriranu i konsolidiranu inačicu Priloga I. Uredbi (EZ) br. 428/2009.
(6)
Uredbu (EZ) br. 428/2009 trebalo bi stoga na odgovarajući način izmijeniti,
DONIJELI SU OVU UREDBU:
Članak 1.
Prilog I. Uredbi (EZ) br. 428/2009 zamjenjuje se tekstom iz Priloga ovoj Uredbi.
Članak 2.
Ova Uredba stupa na snagu tridesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Strasbourgu 19. travnja 2012.